Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2004-2006) /* KOM/2004/0004 lopull. - COD 2003/0114 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2004-2006) 2003/0114 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön toimintaohjelman perustamisesta Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2004-2006) 1. TAUSTAA Ehdotuksen toimittaminen Euroopan parlamentille ja neuvostolle (asiakirja KOM(2003) 273 lopullinen - 2003/0114 (COD)): // 27. toukokuuta 2003 Talous- ja sosiaalikomitean lausunto: // 29. lokakuuta 2003 Euroopan parlamentin lausunto ensimmäisessä käsittelyssä: // 6. marraskuuta 2003 Neuvoston poliittinen sopimus (yksimielinen): // 24. marraskuuta 2003 Yhteisen kannan vahvistaminen: // 22. joulukuuta 2003 2. KOMISSION EHDOTUKSEN TAVOITE Ehdotus perustuu Euroopan yhteisön perustamissopimuksen 149 ja 150 artiklaan, ja se on yksi seitsemästä perussäädöksestä, jotka koskevat sellaisia avustuksia, joilla ei tällä hetkellä ole erillistä oikeusperustaa. Ehdotuksessa perustetaan monivuotinen ohjelma (2004-2008) Euroopan laajuisesti toimivien koulutusalan organisaatioiden tukemiseksi. Ohjelma on jaettu kolmeen lohkoon: Lohko 1: Avustukset Euroopan yleisen edun mukaisten nimettyjen organisaatioiden meneillään olevan toiminnan tukemiseksi: * College of Europe (Bryggen ja Natolinin laitokset) * Firenzen yliopistollinen Eurooppa-instituutti * Eurooppa-oikeuden akatemia, Trier * Maastrichtin julkisoikeudellinen Eurooppa-instituutti * Ihmisoikeuksia ja demokratisointia käsittelevä Euroopan yliopistojen välinen keskus * Eurooppa-koulutuksen kansainvälinen keskus * Euroopan erityisopetuksen kehittämiskeskus. Lohko 2: Avustukset muiden Euroopan laajuisten koulutusalan järjestöjen meneillään olevan toiminnan tukemiseksi. Avustuksia, jotka voivat olla yksi- tai monivuotisia, myönnetään julkaistavien ehdotuspyyntöjen perusteella Lohko 3: Lohko on jaettu edelleen kolmeen alalohkoon: * Lohko 3A: avustukset korkeakoulujen järjestämille hankkeille, joiden aiheena on Euroopan yhdentyminen, Jean Monnet -oppituolit mukaan luettuina * Lohko 3B: avustukset Euroopan koulutusjärjestelmien tulevien tavoitteiden toteuttamista edistäviin toimiin. * Lohko 3C: avustukset kansallisten tuomareiden koulutukseen Eurooppa-oikeuden alalla. 3. YHTEISTÄ KANTAA KOSKEVAT HUOMAUTUKSET 3.1. Parlamentin ensimmäisessä käsittelyssään ehdottamien tarkistusten tarkastelu 3.1.1. Tarkistukset, jotka komissio hyväksyy sellaisinaan tai sisältönsä osalta ja jotka on sisällytetty yhteiseen kantaan Tarkistus 1, joka koskee johdanto-osan 10 kappaletta: tarkistuksessa lisätään viittaus komission lausumaan, jonka se antoi uuden varainhoitoasetuksen hyväksymisen ajankohtana ja jonka mukaan täytäntöönpanon yhteydessä olisi otettava huomioon talousarvion selvitysosa. Tarkistus 3, joka koskee 4 artiklaa: tarkistuksessa selvennetään, mitkä ohjelman lohkot pannaan täytäntöön ehdotuspyyntöjen perusteella. Tarkistus 12, joka koskee liitettä: tarkistuksessa lisätään avustusten edunsaajille asetettava velvoite julkistaa rahoituslähde. 3.1.2. Tarkistukset, jotka komissio hyväksyy periaatteessa ja joita ei ole sisällytetty yhteiseen kantaan - 4, 6, 8, 9, 10, 11 Kyseisissä tarkistuksissa esitetään muutoksia 6 artiklan mukaiseen ohjelman kokonaisrahoitukseen ja liitteessä vahvistettuihin enimmäis- ja vähimmäisprosenttisuuksiin kokonaisrahoituksesta. Kolme toimielintä pääsi 24. marraskuuta 2003 pidetyssä budjettikokouksessa sopimukseen, jonka mukaan kokonaisrahoitukseksi vahvistetaan 77 miljoonaa euroa (1,888 miljoonan euron lisäys komission alkuperäiseen ehdotukseen). Määrä sisältyy jo yhteiseen kantaan ja on komission hyväksyttävissä, joten tarkistusta 4 ei ole enää tarpeen käsitellä. Sen jälkeen, kun vuoden 2004 talousarviomenettely on saatu päätökseen, on syytä varmistaa, onko päätöksen liitteessä vahvistettuja enimmäis- ja vähimmäisprosenttiosuuksia tarpeen tarkistaa niiden muutosten huomioon ottamiseksi, joita on mahdollisesti tehty vuodeksi 2004 hyväksytyn lopullisen talousarvion yksittäisiin budjettikohtiin. Jos tällaisia muutoksia on tehty, ne voidaan sisällyttää päätökseen toisen käsittelyn yhteydessä. 3.2. Neuvoston yhteinen kanta Yhteinen kanta on komission hyväksyttävissä, koska se noudattelee suurelta osin komission alkuperäisen ehdotuksen sisältöä ja siinä otetaan huomioon parlamentin ehdottamat tarkistukset, jotka komissio hyväksyy täysin. Neuvoston tekemät muutokset, jotka on sisällytetty yhteiseen kantaan: - Päätöksen 1 artiklassa ohjelman kestoa on lyhennetty siten, että se on aiemmin esitetyn kauden 2004-2008 sijaan kausi 2004-2006. Tämä muutos on kolmen toimielimen välillä 13. marraskuuta tehdyn sopimuksen mukainen. Komissio katsoo, että tämä on hyväksyttävissä oleva kompromissiratkaisu, jolla vauhditetaan oikeusperustan hyväksymistä. - Päätöksen 3 artiklassa EU:n ulkopuolisten maiden osallistumista koskevassa tarkistetussa säännöksessä viitataan erityisesti erilaisiin oikeudellisiin välineisiin, joiden nojalla kyseinen osallistuminen on mahdollista. Kyseessä on tekstin tekninen oikeudelliseen muotoiluun liittyvä muutos. - Päätöksen 6 artiklassa kokonaisrahoituksen määrä on muutettu 77 miljoonaksi euroksi, kuten budjettikokouksessa sovittiin. - Päätökseen on lisätty uusi 7 artikla, jossa täsmennetään, että komissio vastaa ohjelman täytäntöönpanosta. Kyseessä on tosiasian toteaminen. - Uuteen 8 artiklaan on lisätty vaatimus, jonka mukaan komission on annettava parlamentille ja neuvostolle vuotuinen kertomus ohjelman täytäntöönpanosta, ja viittaus toiseen arviointikertomukseen vuonna 2009 on poistettu, koska ohjelman kestoa on lyhennetty. - Lisäksi on tehty joitakin muotoiluun liittyviä selventäviä muutoksia. Komissio hyväksyy nämä yhteiseen kantaan tehdyt muutokset ja lisäykset, koska niillä parannetaan ja selkiytetään alkuperäistä ehdotusta. 4. PÄÄTELMÄT Komissio katsoo, että yhteinen kanta muodostaa vankan perustan Euroopan parlamentin ja neuvoston päätökselle. Ehdotettu yhteinen kanta on sen vuoksi komission hyväksyttävissä sillä edellytyksellä, että liitteessä vahvistettuja enimmäis- ja vähimmäisprosenttiosuuksia tarvittaessa tarkistetaan (ks. edellä oleva kohta 3.1.2) ja että 24. marraskuuta 2003 pidetyssä budjettikokouksessa neuvotellut siirtymäajan lausekkeet sisällytetään päätökseen. Siirtymäajan lausekkeet olisi muotoiltava seuraavasti: "Vuonna 2004 myönnettyjen avustusten osalta tukikelpoisuuskausi voi alkaa 1 päivänä tammikuuta 2004 siltä osin kuin menot eivät ole aiheutuneet ennen avustushakemuksen jättämispäivää eikä ennen avustuksen saajan budjettivuoden alkamispäivää. Vuonna 2004 voidaan poiketa velvoitteesta, jonka mukaan sopimus on allekirjoitettava viimeistään neljän kuukauden kuluttua avustuksen saajan budjettivuoden alkamispäivästä ja josta säädetään Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 112 artiklan 2 kohdassa, siinä tapauksessa että avustuksen saajan budjettivuosi alkaa ennen 1. maaliskuuta. Tällöin toiminta-avustusta koskevat sopimukset tulee allekirjoittaa viimeistään 30 päivänä kesäkuuta 2004."